答趙溫甫見謝茶甌韵
作者：彭汝礪
朝代：宋

paragraphs: 我昔曾涉昌江濱，故人指我觀陶鈞。
龐眉老匠矜捷手，爲我百轉雕輿輪。
鎸刓刻畫走風雨，須臾萬態增鮮新。
盤龍飛鳳滿日月，細花密葉生瑶珉。
輕浮兒女愛奇崛，舟浮輦運傾金銀。
我盂不野亦不文，渾然美璞含天真。
光沉未入世人愛，德潔誠爲天下珍。
朅來東江欲學古，喜聽英傑參吾倫。
謹持清白與子共，敢因泥土邀仁恩。
空言見復非所欲，再拜謝子之殷勤。